b'\n_START_ARTICLE_\nAbrenes iela (R\xc4\xabga)\n_START_SECTION_\nV\xc4\x93sture\n_START_PARAGRAPH_\nVissen\xc4\x81kais ielas nosaukums\xc2\xa0\xe2\x80\x94 iela pie zosu gan\xc4\xabb\xc4\x81m, v\xc4\x93l\xc4\x81k ar\xc4\xab iela pie gan\xc4\xabb\xc4\x81m. 1844. gad\xc4\x81 \xc5\xa1o ielu nosauca par Kazaku ielu, nosaukums c\xc4\x93lies no veciem kazaku zirgu sta\xc4\xbc\xc4\xbciem, kuri sen\xc4\x81k atrad\xc4\x81s pie \xc5\xa1\xc4\xabs ielas._NEWLINE_1938. gada 1. novembr\xc4\xab iela nosaukta par Abrenes ielu. \xc5\xa0\xc4\x81du nosaukumu deva par godu Latgales pils\xc4\x93tai Abrenei (m\xc5\xabsdienu Pitalova Krievij\xc4\x81), kas bija Latvijas teritorijas sast\xc4\x81vda\xc4\xbca no 1920. l\xc4\xabdz 1944. gadam. V\xc4\x81cu okup\xc4\x81cijas laik\xc4\x81 iela saukta Abrehnensche Stra\xc3\x9fe.\n_START_SECTION_\nIelas raksturojums\n_START_PARAGRAPH_\nAbrenes iela ir 340 metrus gara asfalt\xc4\x93ta iela Maskavas for\xc5\xa1tates zieme\xc4\xbcu da\xc4\xbc\xc4\x81. T\xc4\x81 s\xc4\x81kas pie dzelzce\xc4\xbca uzb\xc4\x93ruma un virz\xc4\x81s dienvidu \xe2\x80\x94 dienvidaustrumu virzien\xc4\x81. Abrenes iela ir izvietota starp L\xc4\x81\xc4\x8dpl\xc4\x93\xc5\xa1a ielu un Dzirnavu ielu. Ielas tuvum\xc4\x81 atrodas R\xc4\xabgas dzelzce\xc4\xbca stacija, gar ielu uz vair\xc4\x81kus metrus augsta uzb\xc4\x93ruma iet vair\xc4\x81kas slie\xc5\xbeu ce\xc4\xbca kl\xc4\x81tnes._NEWLINE_Abrenes ielas p\xc4\x81rnumuru pus\xc4\x93 atrodas R\xc4\xabgas Satiksmes autobusu galapunkts un autobusu laukums, bet nep\xc4\x81rnumuru pus\xc4\x93\xc2\xa0\xe2\x80\x94 tiesu nams (Abrenes iel\xc4\x81 3), kur\xc4\x81 darbojas R\xc4\xabgas pils\xc4\x93tas Centra rajona un Vidzemes priek\xc5\xa1pils\xc4\x93tas tiesa. Iela savienojas ar Skrindu ielu un beidzas krustojum\xc4\x81 ar L\xc4\x81\xc4\x8dpl\xc4\x93\xc5\xa1a ielu.'